
BIROULUI  PERMANENT

AL

CAMEREI  DEPUTAŢILOR

Vă înaintăm alăturat, raportul asupra proiectului de Lege pentru aprobarea Acordului-cadru de împrumut - Proiectul privind reabilitarea patrimoniului construit şi a clădirilor cu destinaţie culturală- dintre România şi Banca de Dezvoltare a Consiliului Europei, semnat la Paris la 1 iunie 2022 şi la Bucureşti la 9 iunie 2022, trimis Comisiei pentru buget, finanțe și bănci spre dezbatere pe fond, în procedură de urgență, prin adresa nr. PLx.477 din 13 septembrie 2022, Camera Deputaților fiind prima Cameră sesizată. 
În raport cu obiectul şi conţinutul său, proiectul de lege face parte din categoria legilor ordinare.
PREŞEDINTE,

Bogdan – Iulian HUȚUCĂ

RAPORT
asupra proiectului de Lege pentru aprobarea Acordului-cadru de împrumut - Proiectul privind reabilitarea patrimoniului construit şi a clădirilor cu destinaţie culturală- dintre România şi Banca de Dezvoltare a Consiliului Europei, 
semnat la Paris la 1 iunie 2022 şi la Bucureşti la 9 iunie 2022
În conformitate cu prevederile art.95 și 117 alin.(1) din Regulamentul Camerei Deputaților, republicat, cu modificările și completările ulterioare, Comisia pentru buget, finanțe și bănci a fost sesizată, prin adresa nr. PLx.477 din 13 septembrie 2022, spre dezbatere pe fond, în procedură de urgență, cu proiectul de Lege pentru aprobarea Acordului-cadru de împrumut - Proiectul privind reabilitarea patrimoniului construit şi a clădirilor cu destinaţie culturală- dintre România şi Banca de Dezvoltare a Consiliului Europei, semnat la Paris la 1 iunie 2022 şi la Bucureşti la 9 iunie 2022.

Conform prevederilor art.75 din Constituţia României, republicată şi ale art.92 alin.(8) din Regulamentul Camerei Deputaţilor, republicat, cu modificările și completările ulterioare, Camera  Deputaţilor este prima Cameră sesizată. 
La dezbaterea proiectului de lege s-a avut în vedere avizul favorabil al Consiliului Legislativ.
Proiectul de lege supus dezbaterii are ca obiect de reglementare realizarea unor obiective de investiţii structurate conform Acordului-cadru de împrumut dintre România şi Banca de Dezvoltare a Consiliului Europei (BDCE), în valoare de 216 mil. euro, destinat proiectului privind reabilitarea patrimoniului construit şi a clădirilor cu destinaţie culturală. Proiectul vizează reabilitarea unor monumente istorice, cum ar fi: Muzeul Naţional de Istorie a României din Bucureşti, Teatrul Naţional şi Opera Română din Cluj-Napoca, Vila „Florica” de la Ștefăneşti, judeţul Argeş, Aşezămintele Brătianu” din Bucureşti, Conacul „Vârnav Liteanu” de la Liteni, judeţul Suceava, Muzeul Naţional al Revoluţiei Anticomuniste din Decembrie 1989 din Timişoara, precum şi construirea unor clădiri culturale, care vizează reabilitarea clădirii Teatrului Naţional „Marin Sorescu” din Craiova şi construcţia unei noi săli de concerte în Iaşi. Proiectul va fi implementat de Ministerul Culturii, prin Unitatea de Management a Proiectului, existentă în cadrul acestuia, iar Ministerul Finanţelor va încheia cu Ministerul Culturii un acord subsidiar, prin care se vor stabili drepturile şi obligaţiile părţilor în implementarea Proiectului şi în aplicarea Acordului-cadru de împrumut.
În conformitate cu prevederile art. 62 din Regulamentul Camerei Deputaților, republicat, cu modificările și completările ulterioare, membrii Comisiei pentru buget, finanţe şi bănci au examinat proiectul de lege în şedinţa din data de 20 septembrie 2022. La lucrările comisiei, deputaţii și-au înregistrat prezența conform listei de prezenţă.
La dezbaterea acestui proiectul de lege au participat, în calitate de invitați, din partea Ministerului Culturii, domnul Secretar de Stat András István Demeter și domnul Director Bogdan Trâmbaciu, iar din partea Ministerului Finanțelor, domnul Secretar de Stat Attila Gyorgy.
În urma examinării proiectului de lege și a opiniilor exprimate, deputații prezenți la lucrările comisiei au hotărât, cu unanimitatea voturilor exprimate, să propună plenului Camerei Deputaţilor un raport de adoptare a proiectul de Lege pentru aprobarea Acordului-cadru de împrumut - Proiectul privind reabilitarea patrimoniului construit şi a clădirilor cu destinaţie culturală- dintre România şi Banca de Dezvoltare a Consiliului Europei, semnat la Paris la 1 iunie 2022 şi la Bucureşti la 9 iunie 2022, în forma prezentată de Guvern. 
Întrucât la momentul depunerii proiectului de lege spre dezbatere și adoptare în Camera Deputaților, dintr-o eroare materială, în traducerea în limba română a Acordului-cadru de împrumut au fost observate niște neconcordanțe de numerotare ale unor puncte și subpuncte, la paginile 9, 10, 33 și 34, în raport cu Acordul-cadru de împrumut în limba engleză, acestea au fost înlocuite ulterior, în original. Varianta corectată a paginilor sus menționate se regăsește anexată la prezentul raport.

În raport cu obiectul şi conţinutul său, proiectul de Lege face parte din categoria legilor ordinare.
	PREŞEDINTE,

Bogdan – Iulian HUȚUCĂ                                 
	SECRETAR,

Iulius – Marian FIRCZAK

Giorgiana Ene

Simina Alexandra Mocanu
